《开河待闸苦热》
明代·陆深

长江无六月，此语为谁传。筠簟纱厨里，何人不可怜。

我家本在三江上，竹树成行更森爽。画阁含风蘸水开，仙槎到海随潮长。

波摇云梦通具区，地接蓬莱与方丈。何似黄尘千尺高，脱巾群饮总称豪。

银床玉井无由觅，赤脚层冰何处逃。徒闻东郡泉千派，不济南湖水一篙。

临流欲渡还晞发，待看西岩吐新月。万贯谁缠鹤背轻，一蓬自笑鸠巢拙。

人间合有清凉方，半捲湘帘坐超忽。君不见陶潜酿秫，两疏赐金。

罹此毒热，听我吴吟。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。